**Leggyakrabban feltett kérdések a zeneiskolai felvételivel kapcsolatban**

* **Kell-e előzetesen jelentkezni a felvételire?**

Igen, a felvételi eljárás előregisztrációhoz kötött. Az előregisztrációs lap letölthető a Zeneiskola honlapjáról ([www.dohnanyizeneiskola.hu](http://www.dohnanyizeneiskola.hu)), illetve megtalálható Facebook oldalunkon is. A kitöltött előregisztrációs lapot a dohnanyifelveteli@gmail.com email címre várjuk vissza.

* **Miből áll a felvételi meghallgatás?**

A felvételiző gyermek készüljön a meghallgatásra két tetszőleges gyermekdallal, melyet elénekel. Ezt követően néhány egyszerűbb dallamot kell majd visszaénekelni és ritmust visszatapsolni.

* **Mit kell hozni a felvételire?**

A **gyermek oktatási azonosító számát** (7-tel kezdődő 11 jegyű szám a diákigazolványon – ezt a számot már óvodában megkapják a gyerekek), **TAJ számát**, szülő e-mail címét, telefonszámát, lakcímét, illetve postázási címét (amennyiben az előzőtől eltér).

Kérjük, hogy a pontosan és hiánytalanul kitöltött, **szülő/gondviselő** **által aláírt** jelentkezési lappal lépjenek be a felvételiző gyermekek a termekbe. A jelentkezési lap szintén megtalálható honlapunkon, illetve facebook oldalunkon, így előre ki lehet tölteni, nem muszáj a helyszínen megírni.

* **Ha még nem járt zeneiskolába a gyermek, jelentkezhet-e hangszerre is vagy csak szolfézsra?**

Jelentkezhet hangszerre, azonban kisebb gyermekeknél (6 éves) javasoljuk először a zenei előképzőt.

* **Ha csak zenei előképzőbe szeretne jelentkezni, akkor is el kell-e jönnie a felvételire?**

Nem. A zenei előképzőbe a felvételit 2021 szeptemberében tartjuk majd a tagiskoláinkban. A zenei előképző meghallgatás tájékoztató plakátjait 2021 szeptemberének első hetében a tagiskolák hirdetőin találják meg.

* **Aki már jár zenei előképzőbe, annak kell-e újból felvételiznie?**

Igen, kell hangszerre felvételiznie.

* **Aki jár zenei előképzőbe, és hangszerre tavaly felvételizett már, előjegyzésbe került, annak kell-e idén újból felvételiznie?**

Hangszerre újra felvételiznie kell, mivel a hangszeres előjegyzés mindig csak az adott tanévre szól.

* **Aki már jár hangszerre, annak el kell-e jönni a felvételire?**

Nem, az ő helyét folytatólagosan biztosítjuk a következő tanévre is, kivéve, ha jelzi kimaradási szándékát.

* **Mikor lesz meg és mit jelent a felvételi eredménye?**

Az eredményről 2021. június végén tájékoztatjuk a kedves Szülőket a honlapunkon, valamint a Zeneiskola központi épületeinek hirdetőtábláin. Az ***előjegyzésbe került*** állapot azt jelenti, hogy amennyiben valamely felvételt nyert növendék visszamondja a helyét, akkor az előjegyzettek közül veszünk fel gyermeket. Ez az állapot akár tanév közben is bekövetkezhet.

* **Mi a teendő, ha felvételt nyer a gyermekem?**

Felvétel esetén 2021 szeptemberének első hetében kell jelentkezni a kiírt tanárnál, a megjelölt tagiskolában.